Stealth klim op 'n bakkie
JY LEES NOU Stealth klim op 'n bakkie
Stealth het hom binne 'n jaar of twee goed gevestig in die mark. Nou, sê Garry Coady, die eienaar, is dié vervaardiger met die nuwe Bakkie-Mate eintlik terug waar hy aanvanklik begin het.
Hy wou oorspronklik wegspring met abbawaens, maar soos hy woonwaens begin bou het, het dit momentum gekry en die Bakkie-Mate het agterweë gebly... tot nou toe.
Die Bakkie-Mate bestaan uit 'n skulpraamromp (monocoque) wat uit twee veselglaskante bestaan wat gelas word – net soos met sommige bote. Om die Bakkie-Mate ligter te maak is die panele nie van saamgestelde stof nie, maar veselglas.
'n Leë eenheid weeg omtrent 500 kg, wat beteken jy het nog 'n goeie 250 kg laaigewig as jy kyk na die gemiddelde dubbelkajuitbakkie se dravermoë.
Om die ewewig reg te kry word die eenheid se swaartepunt bo die wiel gehou, ongeag of dit op 'n lang bak, korter bak of dubbelkajuitbakkie pas. Pote om die eenheid af te haal sodat jy dit in die kampplek kan los is vir nou nié standaard nie, maar wel 'n opsie. Die bed is koningsgrootte, maar jy kan dit verander na 'n dubbelbedgrootte as jy die kussings anders pak.
Bykomend tot Stealth se bestaande woonwareeks het hy nou ook 'n Sprinter-reeks bekend gestel. Dit is 'n ligter en goedkoper weergawe van die XR-model – daar's 'n staalonderstel met 'n e-coat-laag, die isolering op die neus en stert is minder (hoewel dit steeds aan markvereistes voldoen), en daar's nie 'n uitglykombuis of gastoerusting nie. '
n Los skottel en droograk pas in 'n raam langs die romp en 'n induksieplaat is standaard. Die skuifdeure vir die binnekaste is weggedoen en jy kry 'n volle hangkas regs van die bed waar die ander model 'n bedkassie het.